钦定古今图书集成/明伦汇编/氏族典/第257卷 > 王徽之
## 钦定古今图书集成/明伦汇编/氏族典/第257卷 > 王徽之

按《晋书王羲之传》：“‘‘羲之子徽之，字子猷，性卓荦不羇，
为大司马桓温参军，蓬首散带，不综府事。又为车骑
桓冲骑兵参军。冲问：‘卿署何曹’？对曰：‘似是马曹’。又问：
管几马’？曰：‘不知马，何由知数’。又问马比死多少’？曰：‘未
知生，焉知死’？时吴中一士大夫，家有好竹，欲观之，便
出坐舆造竹下，讽啸良久，主人洒扫请坐，徽之不顾。”
将出，主人乃闭门，徽之便以此赏之，尽欢而去。尝寄
居空宅中，便令种竹。或问其故，徽之但啸咏，指竹曰：
“何可一日无此君耶？”尝居山阴，夜雪初霁，月色清朗，
四望皓然。独酌酒，咏左思《招隐诗》，忽忆戴逵。逵时在
剡，便夜乘小船诣之，经宿方至，造门不前而反。人问
其故，徽之曰：“本乘兴而来，兴尽而反，何必见安道耶？”
后为黄门侍郎，弃官东归。未几，献之卒，徽之奔丧，不
哭，直上灵床坐，取献之琴弹之，久而不调，叹曰：“呜呼
子敬！人琴俱亡。”因顿绝。先有背疾，遂溃裂，月馀卒。子
桢之。